Nicola Sirkis
Nicolas Henri Didier Sirchis (prantsuse hääldus: [nikɔla ɑ̃ʁi didje siʁkis]; sündinud 22. juuni 1959), lavanimi Nicola Sirkis, on prantsuse muusik, keda tuntakse prantsuse rokkbändi Indochine lauljana. Ta on ainus bändi esialgsest koosseisust alles jäänud liige. Ta alustas bändi 1981. aastal oma sõbra Dominique Nicolas’ga, hiljem liitusid bändiga tema kaksikvend Stéphane ja Dimitri Bodianski. Bänd on aktiivne olnud 40 aastat ja 2002. aastal saavutasid nad suure edu albumiga "Paradize“. Hiljem sai head kriitikat album "13“, mis ilmus 2017. aastal ja oli edetabelite tipus Prantsusmaal, Belgias ja Šveitsis. Gruppi peetakse kõige paremaks prantsuse rokkbändiks. 1992. aastal andis Nicola Sirkis välja sooloalbumi "Dans la Lune“, millel kaverdas mitmeid oma lemmiklaule prantsuse ja inglise keeles. Nicola Sirkis kirjutas 1998. aastal ilmunud lühijuttude kogumiku "Les Mauvaises Nouvelles“ ja 2010. aastal ilmunud "Les petites notes du Meteor Tour“. 2023. aastal osales Sirkis kuulsa külaliskohtunikuna prantsuse tõsielusarja "Drag Race France“ teise hooaja saates "A Lé-Gen-Daire Return“.